hotchpotch/miracl-hf-unified huggingface dataset:
Semnān (provinssi)
Semnan () on yksi Iranin 31 provinssista. Se sijaitsee maan pohjoisosassa. Sen naapuriprovinsseja ovat Yazd, Esfahan, Qom, Teheran, Māzandarān, Golestan, Pohjois-Khorasan ja Khorāsān-e Razavi.
Provinssin pinta-ala on 97 490 neliökilometriä Alueen enkeä kohti laskettu BKT-osuus (5 312 EUR/as. vuonna 2012) on lähellä Iranin keskiarvotasoa (5 054 EUR/vuosi).
Provinssin väkiluku oli vuoden 2011 väestönlaskennassa 631 218. Provinssin pääkaupunki on Semnan (153 680 as., 2011), ja lähes yhtä suuri on 140 474 asukkaan Shahrud (Shāhrūd, Emāmshahr).
Semnan jakaantuu kahdeksaan aliprovinssiin eli šahrestaniin (kunta; alkuvuoden 2013 tilanne):
Sara ja levottomat jalat
Sara ja levottomat jalat on Tuija Lehtisen kirjoittaman nuortenkirjasarjan kolmas osa. Sen ensimmäinen osa on nimeltään Sara@crazymail.com ja toinen Nottingham kesällä kello 6. Sarjan neljäs osa Missä olet, Sara? ilmestyi vuonna 2009.
Kirja kertoo helsinkiläisestä punkkaritytöstä, Sara Niinistöstä. Saran entinen poikakaveri Sid hakkaa Saran ja Sara muuttaa takaisin maalle, mummonsa vanhaan mökkiin. Samaan taloon muuttaa myös Hellevi, joka on raskaana ja saanut kotoa karkotuksen. Taloon ilmestyy myös Noel, joka on saanut skinijengin peräänsä ja etsii uutta turvapaikkaa. Sara aloittaa huilunsoiton ja liittyy orkesteriin, yhden soittajan sijaiseksi. Sara saa Pellen kautta töitä surusoittajana ja pääsee viimein tienaamaan matkarahoja. Nottighamista tuttu Simone ilmestyy yllätyskäynnille ja Sara alkaa tuntea vapautensa olevan vaarassa. Serkku Manne tuottaa pieniä ongelmia, mutta Pelle panee Mannen ruotuun. Noel aikoo liittyä sirkukseen ja Sara päättää hypätä kyytiin. Lopuksi Sara yrittää taas kerran tehdä pesäeron Rauskiin.
Kehäsaha
Kehäsaha, kehyssaha eli raamisaha on puuntyöstökone, jolla on perinteisesti sahattu tukkeja teollisesti. Kehäsahan syrjäyttivät vannesaha ja sirkkelisaha.
Kehäsahan toiminta perustuu kiertokangen liikuttamaan kehään eli raamiin, jossa terät ovat kiinni. Varhaisissa kehäsahoissa oli yksi terä ja kehä oli raudalla vahvistettua puuta. Myöhemmin terien määrää kehässä lisättiin ja kehät valmistettiin esimerkiksi valuraudasta. Jo 1700-luvulla tavanomainen oli yhdeksänteräinen kehä. Sahalaitoksessa käytössä olevien kehien lukumäärän mukaan puhutaan esimerkiksi yksi- ja kaksiraamisista sahoista. Raamimäärä kuvaa sahan kapasiteettia.
Kehäsahoja on vieläkin käytössä pienillä sahoilla, jotka sahaavat erikoistuotteita. Esimerkiksi Carl Rundberg Ab Önningebyssä Ahvenanmaalla käyttää raamisahaa. Parketin pintasäleiden halkaisuun käytetään pientä erikoiskehäsahaa, jossa terän paksuus voi olla alle 1 mm.
Yazd (provinssi)
Yazd () on yksi Iranin 30 provinssista. Se sijaitsee maan keskiosassa ja se rajautuu etelässä Kermānin ja Fārsin provinsseihin, lännessä Eṣfahānin provinssiin, pohjoisessa Semnānin ja Khorāsān-e Razavin provinsseihin ja idässä Khorāsān-e Junoubin provinssiin. Provinssin pinta-ala on 129 285 neliökilometriä ja sen asukasluku oli vuoden 2010 väestönlaskennassa 1 065 893. Provinssin pääkaupunki on noin 432 000 asukkaan Yazd (2006).
Talttaus
Talttaus on ainetta poistava työstötapa, jossa kappaleeseen tehdään koloja ja uurteita. Työväline ja tekniikka vaihtelevat materiaalin mukaan.
Käsitalttauksessa käytetään erimuotoisia käsitalttoja kolojen tekoon.
Poratalttauksessa tehdään neliskulmaisia reikiä poraamalla.
Ketjutalttauksessa tehdään pyöreäpohjaisia upotuksia esim. oven lukkopesää varten. Terä muistuttaa moottorisahan terää.
Värähtelytalttauksessa terä värähtelee jä syö materiaalia, ikään kuin kynsii tuotetta pois. Pohjan muoto on hiukan pyöreä riippuen terän koosta.
Hiilikaaritalttauksessa kappaletta sulatetaan valokaarella ja sula materiaali poistetaan paineilmalla puhaltamalla. Menetelmä soveltuu useimpien metallien työstöön. Menetelmän nimi tulee hiilipuikosta, jonka kautta valokaari johdetaan materiaaliin.
Too Late to Cry
Too Late to Cry on Widowmaker-yhtyeen studioalbumi, joka on ilmestynyt vuonna 1977. Tuotannosta on vastannut yhtyeen lisäksi Chris Kimsey. Levy-yhtiö on Jet Records, joka on osa Los Angelesissa toimivaa yhtiötä UAMARG, Inc. eli United Artists Music and Records Group, Inc.
Albumi on äänitetty joulukuussa 1976 ja tammikuussa 1977 Olympic-studioilla. Äänittäjänä on toiminut Kimsey ja nauhaoperaattorina (Tape Operator) Nigel Brookharte. Leikkauksen on tehnyt Kimsey New Yorkin Stirling Sound -studiossa.
Levykannen suunnittelusta on vastannut Paul Henry ja kansikuvan on tehnyt Bob Searles. Levynkannen idea perustuu englanninkieliseen sanontaan, ettei kannata itkeä läikkynyttä maitoa. Valokuvat on ottanut Gered Mankowitz.
Kiitoksissa on mainittu Phil Carlo, Ardenit ja Jet Officesin henkilökunta.
Kappaleet ovat yhtyeen omaa tuotantoa lukuun ottamatta kappaletta "Pushin' 'n' Pullin'". Julkaisija on Hudson Bay Music Co. BMI paitsi kappaleen "Here Comes the Queen" osalta Island Music BMI.
Sivu 1
1. Too Late to Cry – 3:54 
2. The Hustler – 4:08 
3. What a Way to Fall – 3:52 
4. Here Comes the Queen – 4:09 
5. Mean What You Say – 3:15
Sivu 2
1. Something I Can Do Without – 4:12 
2. Sign the Papers – 5:08 
3. Pushin' 'n' Pullin' – 4:50 
4. Sky Blues – 5:36 Levypussissa on valokuvat yhtyeestä sekä sen jäsenistä.
Lisäksi kappaleella "The Hustler" steel-rumpuja soittaa Miguel Barradas.
Yhtyeen roudarina on toiminut Pete Mills ja laitevastaavina Pete Mertons ja Ian Milnes.
Michel Fourniret
Michel Fourniret (s. 4. huhtikuuta 1942) on ranskalainen metsänvartija ja opintojenohjaaja, joka murhasi seitsemän 12–22-vuotiasta naista vuosina 1987, 1988, 1989, 1990, 2000 ja 2001. Hänen on epäilty murhanneen kaiken kaikkiaan jopa 13 nuorta naista tai tyttöä Belgiassa ja Ranskassa vuosina 1987–2001. Hänen vaimonsa Monique Olivier toimi avunantajana osassa teoista. Lehdistö kutsui Fourniretia ”Ardennien hirviöksi”.
Fourniret istui 1980-luvulla vankeustuomiota seksuaaliväkivaltarikoksista. Tuolloin hän tutustui kirjeenvaihdon kautta tulevaan vaimoonsa Monique Olivieriin. Fourniret teki vankilasta vapauduttuaan Olivierin kanssa sopimuksen, jonka mukaan nainen auttaisi miestä sieppaamaan nuoria naisia ja tyttöjä, jos Fourniret tappaisi hänen entisen aviomiehensä. Olivier teki kuten oli sovittu, mutta Fourniret ei pitänyt lupaustaan entisen aviomiehen tappamisesta.
Fourniret jäi kiinni vuonna 2003 yritettyään siepata 13-vuotiaan tytön Cineyn kadulla. Tytön pelastanut autoilija sai ylös Fourniretin pakettiauton rekisterinumeron, mikä johti poliisin tämän jäljille.
Oikeudenkäynti Fourniretia ja Olivieria vastaan alkoi maaliskuussa 2008. Toukokuussa Fourniret sai elinkautisen vankeustuomion, jota hänen pitää istua vähintään 30 vuotta. Olivier sai elinkautisen, jota hänen pitää istua vähintään 28 vuotta.
Pete Quaife
Peter Alexander Greenlaw Quaife (31. joulukuuta 1943 – 23. kesäkuuta 2010) oli englantilainen muusikko. Hänet tunnettiin The Kinksin vuosien 1964–1969 basistina. Quaife toimi yhtyeessä myös taustalaulajana.
Stefan
Stefan on miehen etunimi, joka tässä muodossa on käytössä muun muassa Saksassa, Alankomaissa, Puolassa ja Skandinavian maissa. Nimi on lyhemtymä kreikan sanasta Στέφανος eli Stéphanos, joka merkitsee kruunattua. Nimen muunnoksia eri maissa ja kielissä ovat esimerkiksi englannin kielessä Steven, Stephan ja Stephen, ruotsissa Staffan ja unkarissa István. Suomen kielessä nimen muunnelmia ovat Tapani, Tahvo ja Teppo.
Suomessa nimi Stefan on annettu vuoden 2009 loppuun mennessä nimi annettu Suomessa 4470 miehelle sekä muutamalle naiselle. Suomenruotsalaisen kalenterin mukaan Stefanin nimipäivä on 26. joulukuuta, toisena joulupäivänä eli tapaninpäivänä, joka on Pyhän Stefanoksen muistopäivä.
Qaxin piirikunta
Qaxin piirikunta (, ) on paikallishallintoalue Azerbaidžanissa. Vuonna 1930 perustetun piirin pinta-ala on 1490 neliökilometriä. Asukkaita on 53 400 henkeä (vuonna 2010).
Qaxin piiri sijaitsee Azerbaidžanin luoteisosassa. Se rajoittuu lännessä Georgiaan ja koillisessa Venäjään kuuluvaan Dagestaniin, luoteessa Zaqatalan, idässä Şəkin sekä etelässä Samuxin ja Yevlaxin piireihin.
Piirin keskus on Qaxin kaupunki. Kaikkiaan siihen kuuluu 53 kuntaa. Kyliä on yhteensä 58. Kaupunkiväestön osuus on 23,2 % (vuonna 2010). Vuoden 2009 väestönlaskennan mukaan piirin asukkaista 82,5 % on azereja, 14,0 % georgialaisia, 1,9 % tsahureja ja 0,5 % lezgejä.
Seudun pääelinkeino on maatalous, joka on erikoistunut karjanhoitoon sekä viljan, tupakan, hedelmien ja silkin viljelyyn.
Piirin alueella sijaitsee İlisun luonnonsuojelualue. Historiallisia nähtävyyksiä ovat İlisun kylä, Ləkitin ja Qumin albanialaisten kirkkojen rauniot, Ulu körpün silta, vanhat linnoitukset sekä imaami Šamilin sotapäällikön Hadži Muratin hauta.
Paikallislehtenä ilmestyy azerin- ja georgiankielinen "Şəlalə".
Aineenkoetus
Aineenkoetus on menetelmä, jossa tutkitaan eri materiaalien mekaanisia ominaisuuksia, kuten aineen kykyä kestää ulkoisten voimien vaikutuksia.
Yleisin menetelmä on käyttää yleisaineenkoetuskonetta, jolla voidaan puristaa, taivuttaa ja vetää.
"Staattisessa aineenkoetuksessa" koekappaletta kuormitetaan tasaisella tai hitaasti ja tasaisesti kasvavalla voimalla, jolloin saadaan tietoja aineen staattisista lujuusominaisuuksista ja muodonmuutoskyvystä. Vetokokeessa koesauvaa kuormitetaan aineenkoetuskoneessa tasaisesti kasvavalla vedolla tavallisesti murtumiseen saakka. Vastaavasti aineen puristus-, leikkaus-, vääntö- ja taivutuslujuudet voidaan määrittää puristamalla tai taivuttamalla koekappaletta.
"Dynaamisessa aineenkoetuksessa" tutkitaan aineen käyttäytymistä nopeasti vaikuttavien kuormitusten suhteen mm. erilaisin iskukokein, jossa hetkellinen voima pyrkii taivuttamaan tai vääntämään tutkittavaa kappaletta.
"Väsytyskokeessa" koekappaletta kuormitetaan vaihtelevin kuormin esimerkiksi nollasta johonkin veto- tai puristusjännitykseen, tai vedosta puristukseen, taikka edestakaisin taivuttamalla, kunnes se murtuu suuren kuormanvaihtelujen määrän jälkeen.
John Dalton (muusikko)
John Dalton (s. 21. toukokuuta 1943) on brittiläinen muusikko, joka toimi The Kinks -yhtyeen basistina vuosina 1969–76. Dalton korvasi Pete Quaifen ja hänen ensiesiintymisensä yhtyeen kanssa tapahtui vuonna 1969 singlellä ”Plastic Man”.
Laura Bailey
Laura Dawn Bailey (s. 28. toukokuuta 1981 Biloxi, Mississippi) on yhdysvaltalainen ääninäyttelijä ja ääniohjaaja. Hänet tunnetaan työstään englanniksi dubattujen animen parissa. Bailey tunnetaan parhaiten Fruits Basketista Hän on toiminut myös Lustin äänenä Fullmetal Alchemistissa ja huomioitiin American Anime ehdokkuudella Sana Kuratan roolista animesarjassa Kodomo no omocha.
Bailey aloitti ääninäyttelemisen vuonna 2001 tehtyään sivuääniä "Dragon Ballin" toiselle tuotantokaudelle Tournament Sagaan. Samana vuonna hän sai ensimmäisen pääroolinsa yhdessä Eric Valen kanssa 26-osaisessa "Blue Gender" -animesarjassa. Bailey teki myös vierasroolin televisiosarjassa "Walker, Texasista". Sittemmin hän on työskennellyt pääosin FUNimationin dubbaamissa animesarjoissa ja ollut sen myötä mukana useissa "Dragon Ball" -projekteissa, kuten "", "", "", "", "" ja "". Hänet palkittiin kuukauden ääninäyttelijäksi ADR-palkinnolla vuonna 2003 sarjasta "Fruits Basket".
Vuodesta 2002 lähtien Bailey on tehnyt äänirooleja myös videopeleihin, kuten "BloodRayne", "", "", "Soulcalibur IV", "", "Final Fantasy XIII" ja "". Näiden ohella Bailey on ollut myös mukana "Street Fighter" -projekteissa Chun-Lin äänenä "Street Fighter IV":ssä, "Super Street Fighter IV":ssä ja "issa".
Bailey on ollut kihloissa Travis Willinghamin kanssa marraskuusta 2010 lähtien. Vuonna 2011 he menivät naimisiin.
Temco T-35 Buckaroo
Temco TE-1 eli Temco T-35 Buckaroo oli yhdysvaltalainen sotilaskoulukone. Sen kehitti teksasilainen Temco-tehdas Globe Swift -lentokoneesta, jonka tuotanto-oikeudet yhtiö omisti. Koneen ensilento tehtiin 20. helmikuuta 1948.
Buckaroon oli tarkoitus olla halpa koulukone, alun perin vain vientimarkkinoille. Buckaroon liiketoimintasuunnitelma tehtiin vuonna 1948 pohjautuen Temco-yhtiön vientiaikeeseen itsenäistymässä oleviin Filippiineihin. Fillippiineitä oli tullut tarjouspyyntö Globe Swift -koneen koulukoneversiosta. Vuonna 1949 Temco osallistui myös Yhdysvaltain ilmavoimien tarjouskilpaan häviten Beech Model 45 -koneelle.
Koneita valmistettiin vain 26 kappaletta. Yksi lentokone myytiin Italian ilmavoimille ja yksi Kreikan ilmavoimille. Israelin ilmavoimat ostivat muutamia koneita. Saudi-Arabia osti ainakin 10 lentokonetta Yhdysvaltain ja Saudi-Arabian yhteisen puolustussuunnitelman pohjalta.
Nyrkkeilyn sarja 81 kg kesäolympialaisissa 1952
Nyrkkeilyn 81 kg sarjaan Helsingin olympiakisoissa osallistui 18 nyrkkeilijää, joista jokainen edusti eri kansakuntaa. Ottelut käytiin 28. heinäkuuta - 2. elokuuta.
Şəkin piirikunta
Şəkin piirikunta (, ) on paikallishallintoalue Azerbaidžanissa. Vuonna 1930 perustetun piirin pinta-ala on 2 432,75 neliökilometriä. Asukkaita on 171 800 henkeä (vuonna 2010).
Şəkin piiri sijaitsee Azerbaidžanin luoteisosassa. Se rajoittuu pohjoisessa Venäjään kuuluvaan Dagestaniin, idässä Oğuzin ja Qəbələn, etelässä Ağdaşin ja Yevlaxin sekä lännessä Qaxin piirikuntiin.
Piirin keskus on Şəkin kaupunki. Toinen suurempi keskus on Turanin taajama. Kuntia on yhteensä 66 ja kyliä 69. Kaupunkiväestön osuus on 38,2 % (vuonna 2010). Vuoden 2009 väestönlaskennan mukaan piirin asukkaista 95,5 % on azereja ja 4,2 % lezgejä.
Seudun pääelinkeino on maatalous, joka on erikoistunut silkin, viljan, tupakan, vihannesten ja rehukasvien viljelyyn sekä karjanhoitoon.
Luettelo televisiosarjan Rillit huurussa jaksoista
Tämä on luettelo yhdysvaltalaisen komediasarjan "Rillit huurussa" ("The Big Bang Theory") jaksoista.
Nyrkkeilyn sarja yli 81 kg kesäolympialaisissa 1952
Nyrkkeilyn yli 81 kg sarjaan Helsingin olympiakisoissa osallistui 21 nyrkkeilijää, joista jokainen edusti eri kansakuntaa. Uruguayn nyrkkeilijä ei astunut kehään ollenkaan. Ottelut käytiin 28. heinäkuuta - 2. elokuuta.
Ranskan Lansiaux keskeytti kilpailun loukkaantumisen takia. Kymmenen jäljelle jäänyttä nyrkkeilijää arvottiin uudelleen pareiksi.
Staffan
Staffan on ruotsalainen miehen etunimi. Stefanin tavoin se on muunnos kristillisestä miehen etunimestä Stefanus, jonka suomalaisia muunnelmia ovat muun muassa Tapani ja Tahvo.
Suomessa nimi Staffan on 1900-luvun alusta vuoden 2009 loppuun mennessä annettu hieman yli 400 henkilölle. Staffanin nimipäivä on suomenruotsalaisen kalenterin mukaan tapaninpäivänä 26. joulukuuta.
Vaatteet (on mun aatteet)
Vaatteet on laulaja Maukka Perusjätkän kappale ja single vuodelta 1980. Kappale oli julkaisuaikanaan suuri hitti ja kesän diskosuosikki. Ralf Örnin kirjoittamassa rockia ja diskoa yhdistelevässä hitissä toimivat kitaristeina Andy McCoy ja Jimi Sumén. Michael Monroe ei soittanut millään Maukka Perusjätkä -levyllä, mutta soitti Maukka Perusjätkän keikkakokoonpanossa saxofonia.
Single julkaistiin Johanna-levymerkillä sarjatunnuksella JHNS 127. Singlen B-puoli ”Meidän raha” on myös Ralf Örnin kirjoittama. Kappaleen esittivät Ralf Örn ja Kaija Koo.
Oğuzin piirikunta
Oğuzin piirikunta (, ) on paikallishallintoalue Azerbaidžanissa. Vuonna 1930 perustetun piirin pinta-ala on 1216 neliökilometriä. Asukkaita on 40 500 henkeä (vuonna 2010).
Oğuzin piiri sijaitsee Azerbaidžanin pohjoisosassa. Pohjoisessa se rajoittuu Venäjään kuuluvaan Dagestaniin, idässä Qəbələn, etelässä Ağdaşin ja lännessä Şəkin piirikuntiin.
Piirin keskus on Oğuzin kaupunki (vuoteen 1991 saakka Vartaşen). Lisäksi siihen kuuluu 30 maalaiskuntaa. Kyliä on yhteensä 31. Kaupunkiväestön osuus on 17,2 % (vuonna 2010).
Vuoden 2009 väestönlaskennan mukaan piirin asukkaista 85,1 % on azereja, 12,0 % lezgejä ja 2,0 % turkkilaisia. Lisäksi on muun muassa udeja ja juutalaisia. Aikaisemmin seudulla oli myös huomattava armenialaisvähemmistö (12,1 % vuonna 1959).
Oğuzin kautta kulkee Qaraməryəmin ja Balakənin välinen maantie. Seudun pääelinkeino on maatalous, joka on keskittynyt viljan, perunan, vihannesten ja hedelmien viljelyyn sekä karjanhoitoon.
Paikallislehtenä ilmestyy "Oğuz Yurdu".
Qəbələn piirikunta
Qəbələn piirikunta (, ) on paikallishallintoalue Azerbaidžanissa. Piirin pinta-ala on 1548,5 neliökilometriä. Asukkaita on 94 900 henkeä (vuonna 2010).
Qəbələn piiri sijaitsee Azerbaidžanin pohjoisosassa. Se rajoittuu pohjoisessa Venäjään kuuluvaan Dagestaniin ja Qusarin piiriin, idässä Quban ja İsmayıllın piireihin, etelässä Göyçayn ja Ağdaşin piireihin sekä lännessä Şəkin ja Oğuzin piireihin.
Piiri on perustettu vuonna 1930. Vuoteen 1991 saakka sen nimenä oli "Qutqaşınin piiri". Vuosina 1963–1964 sen alue oli liitettynä Ağdaşin piiriin.
Hallinnollinen keskus on Qəbələn kaupunki (vuoteen 1991 saakka "Qutqaşen"), josta on 225 kilometriä maan pääkaupunkiin Bakuun. Taajamia ovat Vəndam, Bum ja Nic. Kuntia on yhteensä 55 ja kyliä 60.
Vuoden 2009 väestönlaskennan mukaan asukkaista 78,7 % on azereja, 17,1 % lezgejä ja 3,9 % udeja. Kaupunkiväestön osuus on 34,6 % (vuonna 2010).
Seudun pääelinkeino on maatalous, joka on erikoistunut viljan, tupakan, vihannesten ja hedelmien viljelyyn sekä karjanhoitoon. Piirin kautta kulkee Qaramaryəmin, İsmayıllın ja Şəkin välinen maantie, johon Zarağanissa yhtyy Ağdaşista tuleva maantie.
Nähtävyyksistä huomattavin on nykyisestä piirikeskuksesta 20 kilometriä lounaaseen sijaitseva Kaukasian Albanian muinainen pääkaupunki.
Paikallislehtenä ilmestyy "Qəbələ".
Hanna Riihimäki
Hanna Riihimäki (s. 24. syyskuuta 1987) on porvoolainen salibandyn pelaaja. Riihimäki edusti GamTea sekä Porvoon Salibandyseuraa, jonka riveissä hän voitti naisten SM-pronssia vuonna 2007. Hän lopetti pelaajauransa samana vuonna kahden naisten Salibandyliigassa pelatun kauden (kaudet 2005–2006 ja 2006–2007) jälkeen.
Helsingissä asuva Riihimäki on koulutukseltaan tradenomi HSO. Hän on ollut töissä viestintäassistenttina Kiinteistöliitossa vuodesta 2009 lähtien.
Hän toimii helsinkiläisen kamarikuoro Grex Musicuksen puheenjohtana.
Espoon vaakuna
Espoon vaakuna on Espoon kaupungin tunnus. Vaakunan hevosenkenkäaihe viittaa pitäjän alueella asuneille kruunun- ja perintö­talon­pojille määrättyyn kyyditys­velvollisuuteen, joka velvoitti järjestämään kyydityksen alueella kulkeneille kruunun virkamiehille ja sotaväelle. Kruunu symboloi Espoon vanhaa kuninkaankartanoa.
Vaakunan selitys kuuluu ”sinisessä kentässä hevosenkenkä, sen yläpuolella kruunu, kaikki kultaa.” Vaakunan on suunnitellut Kaj Kajander, ja Espoon kunnanvaltuusto hyväksyi sen kokouksessaan 19. heinäkuuta 1955. Sisäasiainministeriö vahvisti vaakunan käyttöön 10. marraskuuta samana vuonna.
Isn’t It Better This Way
Isn't It Better This Way on kuusijäsenisen helsinkiläisen Gris-yhtyeen esikoisalbumi. Se on tumma ja lämmin jazzpop-levy. Sen nauhoittaminen aloitettiin elokuussa 2005, ja se ilmestyi 12. huhtikuuta vuonna 2006. Kuusijäsenisen yhtyeen lisäksi albumilla vierailee nuorta jazz-polvea, kuten Emma Salokoski, Siiri Nordin, Aleksandra Babitzin, Mitja Tuurala ja Max Lilja.
Abderrahman Kabous
Abderrahman Kabous (, s. 24. huhtikuuta 1983 Meaux, Ranska) on marokkolainen jalkapalloilija. Puolustavana keskikenttäpelaajana pelaava Kabous edustaa Marokon pääsarjassa Wydad Casablancaa.
Kabous aloitti jalkapalloilun Lensin junioreissa, josta hän siirtyi edustamaan Lensin kakkosjoukuetta kaudella 2001–2002. Seuraavat kaksi kautta Kabous vietti Ranskassa edustaen Nicen ja Sochauxin kakkosjoukkueita. Vuonna 2004 hän siirtyi Marokkoon Ittihad Khemissetiin.
Yhden kauden jälkeen Marokossa Kabous palasi takaisin Eurooppaan. Hän vietti aluksi kaksi kautta Ruotsissa Norrköpingissä ja Degerforsissa. Matka jatkui Bulgarian pääsarjaan TsSKA Sofian riveihin, jossa hän voitti kauden päätteeksi Bulgarian mestaruuden. Tammikuussa 2008 Kabous siirtyi Espanjaan Real Murciaan, jossa hänellä oli vaikeuksia saada peliaikaa. Lopulta elokuussa 2009 hänen sopimuksensa lopetettiin.
30. maaliskuuta 2010 Kabous siirtyi vapaana pelaajana Tanskaan Silkeborgiin. Hän vietti seurassa yhden kauden. Kesällä 2010 Kabous siirtyi Marokkoon Wydad Casablancan pelaajaksi.
Maajoukkuetasolla Kabous on edustanut Marokkoa vuodesta 2007 lähtien ja oli mukana vuoden 2008 Afrikan-kisoissa.
As We May Think
As We May Think oli Vannevar Bushin kirjoittama essee, joka julkaistiin ensimmäisen kerran "The Atlantic Monthly" -lehdessä heinäkuuta 1945. Artikkeli vastasi erityisesti siihen, miten tiede ja tekniikka pystyisi vastaamaan tiedon ei-rakenteiseen hallintaan liittyviin ongelmiin. Artikkelin kuuluisin laite on Memex, jonka linkit voidaan nähdä hypertekstin esikuvana.
Bush esitteli jo ajatuksiaan tulevaisuuden koneesta, joka pystyi tarjoamaan informaatiota tarvittaessa, "Technology Review" -lehden artikkelissa tammikuussa 1933. Siinä esitelty laite pystyi löytämään käyttäjän haluaman sivun muistiinpanoista tai kirjasta muutamaa näppäintä painamalla. Bushin ajatusten pohjalla oli lisääntyvä informaatio, mikä vaikeutti tiedonhallintaa.
Bush yritti julkaista ensimmäisen version esseestä joulukuussa 1939. Hän lähetti esseen "Fortune"-lehdelle, missä sitä ei kuitenkaan ikinä julkaistu. Artikkeli jäi toimittaja Eric Hodginsille, joka oli tavannut Bushin. Vaikka hän olikin kiinnostunut Memexistä ja kannustanut jopa Bushia kirjoittamaan siitä, hän ei ollut kuitenkaan varma, sopisiko artikkeli "Fortuneen". Bush turhautui siihen, että artikkelin julkaiseminen meni kauan aikaan, mutta hän keskittyi toisen maailmansodan aikana muihin asioihin.
Syyskuussa 1944 Bush päätti lähettää esseensä myös muihin lehtiin. Ensimmäisenä hän lähetti sen nimellä "Mechanization and the Record" "The Atlantic Monthlyyn", joka hyväksyikin artikkelin lokakuussa. Artikkeli julkaistiin lehden heinäkuun numerossa, joka ilmestyi 27. heinäkuuta.
"As We May Think" on noin 10 sivua pitkä essee, joka oli jaettu kahdeksaan osioon. Bushin mukaan tiede on parantanut ihmiselämän laatua monella eri tavalla, mutta ihmiskunta oli saavuttanut pisteen, jossa kaikkea tietoa ei enää pysty hallitsemaan. Bushin mukaan suurin ongelma oli indeksointi, joka ei ollut intuitiivista.
Bush esitteli artikkelissa useita laitteita, jotka voisivat auttaa ongelman ratkaisussa. Huomattavin ehdotuksista oli Memex, jolla on merkittävä asema Internetin ja World Wide Webin esikuvana. Memex oli henkilökohtainen tiedonhallintalaite. Siinä oli lisäksi tietynlainen graafinen käyttöliittymä, ja dokumenttien välillä oli assosiatiivisia indeksejä ja linkkejä. Viimeisenä mainittu oli uniikki idea, joka on vaikuttanut hypertekstin kehittäjiin.
Punainen Porvoo
Punainen Porvoo on Antti Kauranteen kirjoittama sotakirja vuodelta 2008.
Kirja kertoo fiktiivisestä sodasta Suomen ja Venäjän federaation välillä 2010-luvun alkupuolella. Kirjasta puuttuvat varsinaiset päähenkilöt ja se keskittyykin kuvaamaan sotaa mahdollisimman useista eri näkökulmista, aina suomalaisesta jääkäristä Kremlin vallanpitäjiin.
October Tide
October Tide on ruotsalainen metalliyhtye. Jonas Renkse ja Fredrik Norrman perustivat yhtyeen heidän pääyhtyeensä Katatonian ollessa väliaikaisesti hajonnut vuonna 1995. October Tide nauhoitti debyyttialbuminsa "Rain Without End" samana vuonna, mutta se julkaistiin vasta kaksi vuotta myöhemmin. Jonas Renksen menetettyä kykynsä laulaa murinavokaaleja yhtyeeseen liittyi laulaja Mårten Hansen. Toisen albumin "Grey Dawn" julkaisun jälkeen October Tide lopetti toimintansa. Vuonna 2009 Fredrik Norrman kokosi yhtyeen uudelleen erottuaan Katatoniasta, kuitenkin ilman Renkseä. Uudella kokoonpanolla tehty albumi "A Thin Shell" julkaistiin syyskuussa 2010.
Sinkkuelämää (romaani)
Sinkkuelämää on yhdysvaltalaisen Candace Bushnellin romaani vuodelta 1996. Kirja koostuu Bushnellin vuosina 1993–1996 The New York Observer -sanomalehteen kirjoittamista kolumneista. Kirjan pohjalta on tehty suosittu televisiosarja "Sinkkuelämää".
Kirja koostuu Bushnellin kirjoittamista erillisistä kolumneista. Kolumnit ovat itsenäisiä tekstejä, mutta niissä esiintyy myös toistuvia teemoja ja henkilöitä. Tekstit käsittelevät mm. ihmissuhteita, seksiä, naisen asemaa ja elämää New Yorkissa. Kirjan päähenkilönä on kolumnisti Carrie Bradshaw, joka kirjoittaa omasta ja tuttaviensa elämästä. Carriellä on on/off-suhde herra Kihoksi kutsutun miehen kanssa. Hänen parhaita ystäviään ovat myös televisiosarjassa esiintyvät Samantha Jones ja Stanford Blatch.
Kirja julkaistiin ensimmäisen kerran vuonna 1996. Se on sittemmin käännetty useille kielille. Suomessa "Sinkkuelämää"-kirja julkaistiin vuonna 2000 Tammen kustantamana, Arto Schroderuksen suomentamana. Vuonna 2010 Bushnell julkaisi Carrie Bradshaw'n lukioaikoihin sijoittuvan romaanin "Sinkkuelämää: Carrien nuoruusvuodet" (The Carrie Diaries).
Rain Without End
Rain Without End on metalliyhtye October Tiden debyyttialbumi, joka julkaistiin vuonna 1997. Se uudelleenjulkaistiin vuonna 2008 uudella kansikuvalla ja remasteroituna.
Joulusaarensuula
Joulusaarensuula ("Papasula abbotti") on suulien heimoon kuuluva Joulusaaren kotoperäinen lintulaji. Aikaisemmin laji on pesinyt laajemmalla alueella Tyynellämerellä ja Intian valtamerellä. Pesimäajan ulkopuolella joulusaarensuulat vaeltelevat Intian valtamerellä. Lajin kokonaiskanta on noin 2 500 pesivää paria eli noin 6 000 täysikasvuista yksilöä. Robert Ridgway kuvaili lajin holotyypin Seychelleihin kuuluvalta Assumption Islandilta vuonna 1893 ja nimesi sen William Louis Abbottin kunniaksi.
Yleisurheilu kesäolympialaisissa 1952 – miesten 200 m
Helsingin olympiakisojen miesten 200 metrin juoksuun osallistui 71 urheilijaa edustaen 35 kansallisuutta. Kilpailupäivät olivat 22.–23. heinäkuuta. Virallisissa tuloksissa käytettiin käsiaikaa.
Jokaisesta erästä kaksi nopeinta jatkoon.
1. erä
2. erä
3. erä
4. erä
5. erä
6. erä
7. erä
8. erä
9. erä
10. erä
11. erä
12. erä
13. erä
14. erä
15. erä
16. erä
17. erä
18. erä
Jokaisesta erästä kaksi nopeinta jatkoon.
1. erä
2. erä
3. erä
4. erä
5. erä
6. erä
Kummastakin erästä kolme nopeinta loppukilpailuun.
1. erä
2. erä
Oliivimerimetso
Oliivimerimetso ("Phalacrocorax brasilianus"), myös "P. olivaceus", on amerikkalainen merimetso. Sen esiintymisalue ulottuu Yhdysvaltain eteläosista ja Luoteis-Meksikosta Keski-Amerikkaan, Kuubaan, Bahamalle ja Etelä-Amerikkaan aina Kap Horniin saakka. Johann Friedrich Gmelin kuvaili lajin holotyypin vuonna 1789.
Qusarin piirikunta
Qusarin piirikunta (, ) on paikallishallintoalue Azerbaidžanissa. Vuonna 1930 perustetun piirin pinta-ala on 1542 neliökilometriä. Asukkaita on 88 200 henkeä (vuonna 2010).
Qusarin piiri sijaitsee Azerbaidžanin koillisosassa. Luoteessa ja pohjoisessa se rajoittuu Venäjään kuuluvaan Dagestaniin sekä koillisessa Xaçmazin, kaakossa Quban ja lounaassa Qəbələn piirikuntiin.
Piirin keskus on Qusarin kaupunki. Toinen suurempi paikkakunta on Samurin taajama. Kuntia on yhteensä 68 ja kyliä 88. Kaupunkiväestön osuus on 21,1 % (vuonna 2010). Vuoden 2009 väestönlaskennan mukaan piirin asukkaista 90,6 % on lezgejä ja 9,1 % azereja.
Seudun pääelinkeino on maatalous, joka on erikoistunut viljan, vihannesten, perunan ja hedelmien viljelyyn sekä nautakarjan, lampaiden ja siipikarjan hoitoon.
Mustamerimetso
Mustamerimetso ("Phalacrocorax sulcirostris") on oseanialainen merimetso. Sen esiintymisalue ulottuu Indonesiasta Uuteen-Guineaan, Australiaan, Tasmaniaan ja Uuden-Seelannin pohjoisosiin. Johann Friedrich von Brandt kuvaili lajin holotyypin Uudesta Etelä-Walesista vuonna 1837.
Fokker F.25 Promotor
Fokker F.25 Promotor oli hollantilainen vuonna 1946 lentänyt yksimoottorinen yleisilmailulentokone, jossa oli työntöpotkuri. F.25 perustui hollantilaisten insinöörien Saksan miehityksen aikana suunnittelemaan Difoga 421 lentokoneeseen. 20 F.25 konetta tehtiin, mutta kone ei pärjännyt sodan jäljiltä markkinoille tulevia ylijäämäkoneita vastaan.
Antoine Laurent de Jussieu
Antoine Laurent de Jussieu (1748–1836) oli ranskalainen kasvitieteilijä. Hän toimi 1770-luvulta alkaen Jardin du Roin ja Muséum national d'Histoire naturellen kasvitieteen professorina. Antoine Laurent de Jussieu kehitti kasvien luokittelujärjestelmää ja määritteli ensimmäisenä heimokäsitteen kasvitieteessä. Jussieu myös laati tieteelliset kuvaukset aikakautenaan tunnetuille kasviheimoille. Hänen pääteoksensa olivat "Genera plantarum secundum ordines naturales disposita" (1789–1805) ja "Principes de la méthode naturelle des végétaux" (1824).
Antoine Laurent de Jussieun virallinen auktorilyhenne on Juss. Hänen kuvaamistaan heimoista monet ovat nykyäänkin käytössä, ja Jussieu on kymmenien kukkakasviheimojen tieteellisten nimien auktori, esimerkiksi kaktus-, kanerva-, kello-, kohokki-, kurjenmiekka-, kurkku-, kuusama-, kämmekkä-, leinikki-, lemmikki-, lilja-, matara-, sara-, tatar-, tyräkki- ja vehkakasvien.
The Preacher’s Wife (albumi)
The Preacher's Wife on Whitney Houstonin samannimistä elokuvaa varten levyttämä soundtrack-albumi, joka julkaistiin marraskuussa 1996. Levy on maailman kaikkien aikojen myydyin gospel-albumi.
Voimistelu kesäolympialaisissa 1952 – miesten permanto
Miesten voimistelun permantokilpailussa osanottajia oli kaikkiaan 185 ja he edustivat 29 eri kansakuntaa. Lopulliset sijoitukset ratkesivat kahden yhteenlasketun suorituksen - pakollisten ja vapaavalintaisten liikkeiden - perusteella.
Kuttupuhe
Kuttupuhe on eduskunnassa epäviralliseksi perinteeksi muodostunut tapa, jossa joku pirkanmaalainen edustaja pitää kutuille ylistyspuheen. Puhe pidetään joulun alla eduskunnan budjettikeskustelussa maataloutta koskevan pääluokan yhteydessä.
Kuttupuheen ”isänä” pidetään vammalalaista Timo Roosia, joka toimi SDP:n kansanedustajana kolme kautta vuodesta 1983. Ensimmäisen kuttupuheensa hän piti 1983, mutta sen saama suosiollinen vastaanotto ja sen muodostuminen perinteeksi tuli yllätyksenä.
Eric Esch
Eric Scott Esch (s. 3. elokuuta 1966 Bay City, Michigan) on yhdysvaltalainen nyrkkeilijä, potkunyrkkeilijä ja vapaaottelija. Hänestä käytetään usein lempinimeä Butterbean.
Hän on entinen IBA:n superraskaansarjan mestari sekä WAA-mestari. Esch otteli aina Yhdysvaltojen lipun värisissä housuissa. Painoa hänellä on 200 kg ja pituutta 182 cm.
Kiinalainen musiikki
Kiinalainen musiikki alkoi kehittyä jo Kiinan sivilisaation alkuvaiheilla. Hyvin kehittyneestä musiikkikulttuurista kertovia dokumentteja ja esineitä on säilynyt Zhou-dynastian ajalta saakka (1122–256 eaa). Perinteinen kiinalainen musiikki poikkeaa länsimaisesta musiikista paljon niin soitinten kuin sävelkulunkin osalta.
Tiger (täsmennyssivu)
Tiger viittaa muun muassa seuraaviin:
Beerenberg
Beerenberg on Norjalle kuuluvalla Jan Mayenin saarella sijaitseva maailman pohjoisin aktiivinen tulivuori.
Se on 2277 m korkea ja jäätikön peittämä. Se purkautui viimeksi vuonna 1985.
Out for Kicks
Out for Kicks on yhdysvaltalaisen The Zantees -yhtyeen studioalbumi, joka on ilmestynyt vuonna 1980. Tuotannosta on vastannut Little Nelson & The Spider. Levy-yhtiö on Bomp Records, ja Suomessa levyä on valmistanut ja jaellut vuonna 1981 Poko International / Unitor Oy.
Albumi on äänitetty kesällä 1980 New York Cityssä Songshop Studiossa. Äänittäjänä on ollut Wayne Vlcan.
Levykannen valokuvan on ottanut Eve Mazzara ja takakannen yhtyekuvan Diane Marino. Kannen on suunnitellut Diane Zincavage.
Albumi on omistettu rock and roll- ja rockabillyartistien Ray Smith ja Warren Smith muistolle ja sen lyhyet saatesanat on tehnyt Wild Dog Lewis.
Kiitoksissa on mainittu muun muassa Jim Marshall, Tex Rubinowitz and the Bad Boys, J.R.'s Lounge, Modernage Diner, Cat Talk, Goldmine, Rebel Yell ja Sun 209.
A-puoli
1. I Thought It Over – 2:36
2. Cruisin' – 2:30
3. Francene – 3:10
4. Blonde Bombshell – 3:30
5. Up the River – 2:40
6. All Because of You – 2:50
B-puoli
1. Please Give Me Something – 2:26
2. Bessie Mae – 2:05
3. Big Green Car – 1:52
4. Gas Up – 2:42
5. Watch My Baby – 2:05
6. Lost Highway – 3:05
7. Baby Let's Move – 2:24Lisäksi vierailevana pianistina on Shake Recordsin artisti Peter Holsapple.
Manu Kärki
Manu Kalevi Kärki (s. 21. maaliskuuta 1947 Somerniemi) on suomalainen tietokirjailija, kotiseuduntutkija ja valokuvaaja. Työuransa hän teki pankin konttorinhoitajana nykyään Someroon kuuluvalla Somerniemellä vuosina 1973–2007.
Kärki on joko yksin tai yhteistyössä muiden kanssa julkaissut vuosina 1980–2010 toistakymmentä pääasiassa Somerniemeä ja Someroa käsittelevää kotiseutukirjaa, joista monet ovat ilmestyneet Somerniemi-seuran julkaisuina ja somerniemeläisen Amanitan kustantamina. Useissa kirjoista on kuvituksena Kärjen omia valokuvia.
Vuonna 2009 tasavallan presidentti myönsi Manu Kärjelle kotiseutuneuvoksen arvonimen.
Kärki toimi kunnanvaltuutettuna Somerniemellä vuosina 1973–1976 ja oli Somerniemen kunnanvaltuuston viimeinen puheenjohtaja vuosina 1974–1976.
Somen Tchoyi
Somen A. Tchoyi (s. 29. maaliskuuta 1983 Douala, Kamerun) on kamerunilainen jalkapalloilija, pelipaikaltaan keskikenttäpelaaja. Hän edustaa Englannin valioliigassa pelaavaa West Bromwich Albionia.
Xaçmazin piirikunta
Xaçmazin piirikunta (, ) on paikallishallintoalue Azerbaidžanissa. Vuonna 1930 perustetun piirin pinta-ala on 1063 neliökilometriä. Asukkaita on 160 100 henkeä (vuonna 2010).
Xaçmazin piiri sijaitsee Azerbaidžan koillisosassa Kaspianmeren rannalla. Pohjoisessa se rajoittuu Venäjään kuuluvaan Dagestaniin, lännessä Qusarin ja Quban piireihin sekä etelässä Şabranin piiriin.
Piirin keskus on Xaçmazin kaupunki. Muita huomattavampia paikkakuntia ovat Xudatin kaupunki sekä Müqtədirin ja Şollarin taajamat. Kuntia on yhteensä 70 ja kyliä 145. Kaupunkiväestön osuus on 39,3 % (vuonna 2010).
Seudulla oli aikaisemmin huomattava venäläisvähemmistö (26,0 % vuonna 1959). Vuoden 2009 väestönlaskennan mukaan asukkaista 72,7 % on azereja, 15,5 % lezgejä, 5,7 % tateja, 2,6 % turkkilaisia ja 2,2 % kryzejä.
Piirin talous perustuu maatalouteen, joka on erikoistunut viljan, vihannesten, hedelmien ja perunan viljelyyn sekä karjanhoitoon.
Paikallislehtenä ilmestyy "Xaçmaz".
Bāng Chhun-hong
Bāng Chhun-hong on Teng Yu-hsienin säveltämä ja Lee Lin-chiun sanoittama taiwaninkielinen kappale. Columbia Records julkaisi laulun vuonna 1933. Nimi tarkoittaa "kaivaten kevään tuulta".
Koshiji Shirou sanoitti laulun uudelleen japanilaiseksi patrioottiseksi kappaleeksi nimeltä "Daichi wa maneku" ("maaäiti kutsuu sinua"). Kappaleen esitti Kirishima Noboru. Myös japanilainen pop-laulaja Hitoto Yo on julkaissut oman versionsa kappaleesta.
Uinti kesäolympialaisissa 1952 – miesten 100 metrin vapaauinti
Miesten 100 metrin vapaauintiin Helsingin olympiakisoissa osallistui 61 uimaria 33 eri maasta. Kilpailu suoritettiin kolmessa vaiheessa. Alkueristä selvisi 24 nopeinta välieriin ja välierien kahdeksan parasta finaaliin. Kilpailu käytiin 26. -27. heinäkuuta Helsingin uimastadionilla.
Bud Greenspan
Bud Greenspan (18. syyskuuta 1926 New York, Yhdysvallat – 25. joulukuuta 2010 New York) oli yhdysvaltalainen dokumentaristi, joka teki erityisesti urheiluaiheisia dokumentteja.
Uransa alussa 1940-luvun puolivälissä hän toimi radiossa urheilutoimittajana. Hänelle myönnettiin 1970-luvulla Emmy-palkinto olympiakisoja kuvaavasta dokumenttisarjasta. Lisäksi hän kirjoitti useita olympia-aiheisia kirjoja. Hänen viimeinen tv-dokumenttinsa oli vuoden 2008 Pekingin olympialaisista.
Şabranin piirikunta
Şabranin piirikunta (, ) on paikallishallintoalue Azerbaidžanissa. Vuonna 1930 perustetun piirin pinta-ala on 1088 neliökilometriä. Asukkaita on 52 000 henkeä (vuonna 2010). Vuoteen 2010 saakka nimenä oli Dəvəçin piirikunta (azeriksi "Dəvəçi rayonu", ven. Дивичинский район, "Divitšinski raion").
Şabranin piiri sijaitsee Azerbaidžanin koillisosassa Kaspianmeren rannalla. Se rajoittuu kaakossa Siyəzənin, etelässä Xızın, lännessä Quban ja pohjoisessa Xaçmazin piireihin.
Piirin keskus on Şabranin kaupunki (vuoteen 2010 saakka "Dəvəçi"), josta on 120 kilometriä tasavallan pääkaupunkiin Bakuun. Kuntia on yhteensä 33 ja kyliä 68. Kaupunkiväestön osuus on 43,5 % (vuonna 2010). Vuoden 2009 väestönlaskennan mukaan piirin asukkaista 93,6 % on azereja, 3,4 % tateja ja 2,7 % turkkilaisia.
Seudun pääelinkeino on maatalous, joka on erikoistunut viljan, vihannesten ja hedelmien kasvatukseen sekä karjanhoitoon. Teollisuus on keskittynyt maataloustuotteiden jalostukseen. Piirin kautta kulkee Donin Rostovin ja Bakun välinen maantie sekä Moskovan ja Bakun välinen rautatie.
Nähtävyyksistä huomattavimpia ovat 400–500-luvuilla rakennettu Çıraqqalan linnoitus sekä keskiaikaisen Şabranin kaupungin rauniot.
Paikallislehtenä ilmestyy "Şabran".
Thomas Cutbush
Thomas Hayne Cutbush (29. kesäkuuta 1864 - 5. heinäkuuta 1903) oli brittiläinen Viiltäjä-Jackiksi epäilty mies. Cutbush oli pääepäilty 11 vuosina 1888-1891 tehdyistä naisen murhista Lontoossa. Todistettavasti Cutbush syyllistyi kahteen naiseen kohdistuneeseen puukotukseen, joiden myötä hänet julistettiin mielisairaaksi vuonna 1891 ja suljettiin loppuiäkseen Broadmoorin mielisairaalaan.
The Sun julkaisi vuonna 1894 useita artikkeleita, joissa Cutbushin vihjailtiin olevan Viiltäjä-Jack, vaikka hänen nimeään ei jutuissa mainittukaan. Cutbush oli Viiltäjä-Jackin tekemien murhien aikaan nähty usein Itä-Lontoossa, ja hänen kerrottiin palanneen yöllä kotiin mudan ja veren tahrimana. Useimmilta Viiltäjä-Jackin uhreilta oli leikattu ruumiinosia irti kirurgisella tarkkuudella, ja Cutbushin tiedetään perehtyneen tarkasti lääketieteellisiin teoksiin. Lisäksi murhat loppuivat hänen mielisairaalaan joutumisensa jälkeen. Myös Cutbushin lähipiiri epäili hänen olleen Viiltäjä-Jackin tekojen takana.
Cutbushin potilaskertomuksen mukaan hän oli mieleltään hyvin sairas ja suhtautui epäilevästi kaikkiin ihmisiin, koska luuli näiden yrittävän myrkyttää hänet. Hän oli uhkaillut repivänsä muut potilaat ja hoitajat kappaleiksi ja käyttäytynyt hyvin väkivaltaisesti. Cutbush oli myös purrut sairaalassa vieraillutta äitiään kasvoihin. Cutbush kuoli Broadmoorin mielisairaalassa vuonna 1903 kärsittyään pitkään vakavasta munuaissairaudesta.
Julkisuudessa on esitetty epäilyjä, että Cutbush välttyi murhasyytteiltä, koska hänen setänsä oli Lontoossa poliisitarkastajana.
Continental – hupainen avioero
Continental – hupainen avioero ("The Gay Divorcee") on Mark Sandrichin ohjaama yhdysvaltalainen elokuva vuodelta 1934. Se perustuu Dwight Taylorin ja Cole Porterin kirjoittamaan Broadway-musikaaliin. Elokuva sai kaikkiaan viisi Oscar-ehdokkuutta, joista se voitti parhaan laulun palkinnon. Elokuvasta on tehty myös väritetty versio.
Elokuvassa Ginger Rogersin esittämä Mimi yrittää saada eron aviomiehestään. Lakimiehensä (Edward Everett Horton) neuvosta hän teeskentelee itsellään olevan avioliiton ulkopuolisen suhteen. Lakimies palkkaa Rodolfo Tonettin (Erik Rhodes) mieheksi, jonka kanssa Mimi yllätetään makuuhuoneesta. Mimi erehtyy kuitenkin luulemaan häneen ihastunutta Guy Holdenia (Fred Astaire) Tonettiksi.
"Video-oppaassa" vuodelta 1994 elokuva saa neljä tähteä viidestä, mikä vastaa sanallista arviota ”erinomainen”.
Quban piirikunta
Quban piirikunta (, ) on paikallishallintoalue Azerbaidžanissa. Vuonna 1930 perustetun piirin pinta-ala on 2610 neliökilometriä. Asukkaita on 153 500 henkeä (vuonna 2010).
Quban piiri sijaitsee Azerbaidžanin koillisosassa. Se rajoittuu koillisessa Xaçmazin, idässä Şabranin, etelässä Xızın, Şamaxın ja İsmayıllın, lännessä Qəbələn ja pohjoisessa Qusarin piireihin.
Piirin keskus on Quban kaupunki, josta on 168 kilometriä maan pääkaupunkiin Bakuun. Muita huomattavampia paikkakuntia ovat Qonaqkəndin ja Qırmızı qəsəbən taajamat. Kuntia on yhteensä 101 ja kyliä 155. Kaupunkiväestön osuus on 24,8 % (vuonna 2010). Vuoden 2009 väestönlaskennan mukaan piirin asukkaista 79,2 % on azereja, 9,1 % tateja, 5,9 % lezgejä, 1,8 % juutalaisia, 1,4 % hinalugeja, 1,4 % turkkilaisia ja 0,5 % kryzejä.
Seudun pääelinkeino on maatalous, joka on erikoistunut hedelmien kasvatukseen ja karjanhoitoon. Teollisuutta edustavat säilyketehdas ja matonkutomo.
Days of Being Wild
Days of Being Wild on hongkongilainen elokuva vuodelta 1991. Se on hidastempoinen ihmissuhdedraama.
Akaler Sandhane
Akaler sandhane on intialainen elokuva vuodelta 1980. Se kertoo filmiryhmästä, joka tekee elokuvaa vuoden 1943 nälänhädästä.
Elokuva sai erikoispalkinnon Berliinin elokuvajuhlilla.
Punaisten lyhtyjen katu
Punaisten lyhtyjen katu on japanilainen elokuva vuodelta 1956. Se perustuu Yoshiko Shibakin novelliin "Susaki no onna". Elokuva kertoo erään japanilaisen bordellin viiden seksityöntekijän elämäntarinat.
İsmayıllın piirikunta
İsmayıllın piirikunta (, ) on paikallishallintoalue Azerbaidžanissa. Vuonna 1931 perustetun piirin pinta-ala on 2074 neliökilometriä. Asukkaita on 79 900 henkeä (vuonna 2010).
İsmayıllın piirikunta sijaitsee Azerbaidžanin pohjoisosassa. Se rajoittuu pohjoisessa Quban, idässä Şamaxın ja Ağsun, etelässä Kürdəmirin ja Göyçayn sekä lännessä Qəbələn piireihin.
Piirin keskus on İsmayıllın kaupunki. Muita huomattavampia paikkakuntia ovat Lahıcin ja Basqalin taajamat. Kuntia on 67 ja kyliä 106. Kaupunkiväestön osuus on 21,8 % (vuonna 2010).
Vuoden 2009 väestönlaskennan mukaan piirin asukkaista 86,3 % on azereja, 10,2 % lezgejä, 2,6 % venäläisiä ja 0,6 % kurdeja. Aikaisemmin seudulla oli myös huomattava armenialaisvähemmistö (9,9 % vuonna 1959).
Seudun pääelinkeino on maatalous, joka on erikoistunut viljan, vihannesten, perunan ja hedelmien viljelyyn sekä karjan- ja siipikarjan hoitoon. Lisäksi on elintarviketeollisuutta, matonkutomoja ynnä muuta. Myös matkailua on pyritty kehittämään. İsmayıllın kautta kulkee Qaramaryəmin ja Şəkin välinen kestopäällystetty maantie.
Mikael Fränti
Mikael Aleksanteri Fränti (7. marraskuuta 1944 Kajaani – 8. syyskuuta 2015 Helsinki) oli suomalainen kulttuuritoimittaja, elokuvakriitikko ja kirjailija.
Fränti näytteli Kajaanin Teiniteatterissa ja sai syksyllä 1961 roolin Kajaanin Työväenteatterista. Hän toimi Kajaanin lyseon teinikunnan puheenjohtajana ja oli toimittamassa valtakunnallista huomiota saanutta Klopa-lehteä. Fränti alkoi ensi kertaa kirjoittaa elokuvasta 1961 koulukaupungissaan. Vuonna 1959 hän oli perustamassa kajaanilaisten elokuvanystävien kanssa Kate-Kinoa, teinien elokuvakerhoa. Sen yhteyteen syntyi "Méliès"-elokuvalehti, jonka päätoimittajana Fränti toimi. Vuosina 1961–1965 hän laati elokuva-arvosteluja "Kainuun Sanomiin".
Saatuaan RUK:sta vänrikin arvon ja tultuaan Helsinkiin opiskelemaan Fränti sai syksyllä 1965 kriitikon paikan "Uudesta Suomesta". Hän työskenteli vuodet 1966–1967 Suomen elokuva-arkiston tutkimusassistenttina. Vuonna 1967 Fränti siirtyi "Suomen sosiaalidemokraatin" elokuva-arvostelijaksi ja työskenteli lehdessä vuoteen 1979. Samaan aikana hän avusti säännöllisesti "Palkkatyöläis"- ja "Rakentaja"-lehdessä. Vuosina 1969–1971 Fränti laati TV-elokuva-arviot Sanomien "Radio- ja TV-viikkoon".
Vuosina 1969–1970 Fränti ohjasi yhdessä Seppo Vallgrenin kanssa Yle TV2:lle elokuvat "Roope" ja "Työnjohtaja". Vuonna 1972 hänet valittiin Suomen elokuvakerhojen liitto SEKL:n toiminnanjohtajaksi, ja hän toimi tehtävässä neljä vuotta. Fränti valittiin vuonna 1976 Keski-Suomen elokuvan läänintaiteilijaksi. Hän johti asemapaikassaan Jämsänkoskella kunnanelokuvateatteri Otavaa. Fränti toimi myös tuntiopettajana 1977–79 Jämsän lukiossa ja Jyväskylän yliopistossa.
Fränti toimitti myös Suomen elokuvasäätiön elokuvaesitteitä ja toimi säätiön elokuvaesittelytoimikunnassa. Vuonna 1980 hän oli mukana toimikunnassa, joka hahmotteli HYY:n Illusion-elokuvateatterin toiminnan.
Kesällä 1979 Fränti aloitti työskentelyn "Helsingin Sanomissa". Hän kirjoitti arvosteluja TV-elokuvista ja avusti lehden elokuvatoimittajaa teatterielokuvien ensi-iltojen arvioinneissa. Hän jäi eläkkeelle vuonna 2006. Eläkkeelle siirryttyään hän jatkoi aktiivista kriitikon työtään ja kirjoitti myös Kino ja tv -blogia.
Aleksanteri Nevski (elokuva)
Aleksanteri Nevski ("Александр Невский") on Sergei Eisensteinin ohjaama neuvostoliittolainen elokuva vuodelta 1938. Se on historiallinen draama, ja se kertoo Aleksanteri Nevskin elämästä, etenkin Peipsijärven taistelusta. 1200-luvun saksalaissotilaiden on tulkittu olevan symboleita ajankohtaisemmalle aiheelle, Hitlerin natsi-Saksan joukoille.
Eisenstein joutui elokuvan teossa noudattamaan Stalinin vaatimuksia. Hänen aiemmista ohjauksistaan oli kielletty ja hävitetty muun muassa "Bežinin niityt" (1937).
Talvisia taistelukuvauksia kuvattiin kesähelteellä.
"The New York Timesin" kriitikot valitsivat "Aleksanteri Nevskin" vuonna 2004 yhdeksi kaikkien aikojen tuhannesta parhaasta elokuvasta.
Alsino, poika joka tahtoi lentää
Alsino, poika joka tahtoi lentää on keskiamerikkalainen yhteistyöelokuva vuodelta 1982. Se on ollut Oscar-ehdokkaana ja saanut palkinnon Moskovan elokuvajuhlilla. Miguel Littínin ohjaama draama kertoo noin kymmenvuotiaasta pojasta, joka elää lapsuuttaan Nicaraguassa keskellä sotaa.
Haaran alue
Haaran alue on Nurmijärven Valkjärvellä sijaitseva pieni asuinalue, jonka muodostavat Haarantie ja Haaranpolku. Alueella on pääasiassa 1980-luvulla rakennettuja asuintaloja.
Valhalla (täsmennyssivu)
Valhalla tai Walhalla viittaa muun muassa seuraaviin:
MAUD-komitea
MAUD-komitea oli Yhdistyneen kuningaskunnan ydinaseprojekti, joka käynnistyi huhtikuussa 1940. Britit alkoivat tehdä yhteistyötä yhdysvaltalaisten kanssa jo syksyllä 1940, mutta vasta kesän 1941 MAUD-raportti vakuutti Yhdysvallat atomiaseprojektin tärkeydestä.
Brittiläinen MAUD-komitea alkoi selvittää ydinaseen valmistamisen mahdollisuutta keväällä 1940. MAUD-komitean taustalla oli Birminghamin yliopiston tutkijoiden Otto Robert Frischin ja Rudolf Peierlsin muistio, jossa he ennustivat, että kohtalaisen pienellä määrällä puhdasta uraani-235:tä voitaisiin saada nopea ketjureaktio. He hahmottelivat lisäksi tavan, jolla uraani-235:stä voitaisiin rakentaa pommi. Pian tämän jälkeen Britanniassa luotiin MAUD-komitea.
Britit ja yhdysvaltalaiset keskustelivat ensimmäistä kertaa ydinaseprojekteistaan syksyllä 1940, kun Henry Tizard ja John Cockcroft johtivat brittien Yhdysvaltain-valtuuskuntaa Washingtoniin. Maat sopivat yhteistyöstä, ja brittiläiset myönsivät jo tässä vaiheessa, että heidän kapasiteettinsa ei todennäköisesti riittäisi pommin valmistamiseen.
Kevääseen 1941 mennessä MAUD-komitea vakuuttui uraani-235:n sopivuudesta ydinaseeseen. Uraanipommin valmistamiseen ei löytänyt mitään merkittäviä esteitä. Kesällä 1941 komitea tuotti tutkimuksistaan kaksi raporttia: "Use of Uranium for a Bomb" ja "Use of Uranium as a Source of Power". Raporteissa komitea totesi, että jo kymmenen kilogrammaa uraani-235:tä saisi aikaan valtaisan räjähdyksen, ja suositteli uraanin väkevöinnissä käytettäväksi kaasudiffuusiota. Komitea sai selville myös, että saksalaiset olivat Kaiser Wilhelm -instituutissa päässeet jo pitkälle uraanitutkimuksissa. Raporttien jälkeen komitea hajotettiin.
Vannevar Bush sai luonnoksen MAUD-komitean raportista heinäkuussa 1941 National Defense Research Committeen Lontoon yhteystoimiston kautta. Vain pari päivää aikaisemmin hän oli saanut NDRC:ltä huomattavasti synkemmän ennusteen ydinaseen valmistamisen mahdollisuutta. MAUD-raportti rohkaisi yhdysvaltalaisia laajempaan ydinohjelmaan.
Antônio das Mortes
Antônio das Mortes on brasilialainen elokuva vuodelta 1969. Sen ohjaaja Glauber Rocha palkittiin Cannesin elokuvajuhlilla parhaasta ohjauksesta.
Elokuva perustuu kansanrunoon ja kertoo ikääntyvästä palkkamurhaajasta, joka kutsutaan vapauttamaan maata kapinallisista, mutta joka tarinan kuluessa alkaa ymmärtää kapinallisten arvomaailmaa. Siinä on nähty yhtymäkohtia tuon ajan tosielämän hahmoihin kuten Che Guevaraan.
Apun maailma
Apun maailma on intialainen elokuva vuodelta 1959. Se perustuu Bibhutibhushan Bannerjeen romaaniin "Aparajito". Se on viimeinen osa Satyajit Rayn ohjaamasta Apu-trilogiasta. Se kertoo päähenkilönsä, Apun, aikuistumisesta Kalkutassa ja Bengalin maaseudulla 1930-luvulla.
Kalkutan yliopistoon stipendin saanut Apu joutuu keskeyttämään opintonsa varojen puutteessa. Hän menee naimisiin, on onnellinen ja uskoo löytäneensä paikkansa maailmassa. Nuori vaimo kuitenkin kuolee lapsivuoteeseen. Murtunut Apu ei halua edes nähdä vastasyntynyttä poikaansa, vaan lähtee yksinäiselle vaellukselle ympäri maata. Viisi vuotta myöhemmin Apu palaa, näkee poikansa ja löytää lopultakin rauhan ja elämälleen tarkoituksen isän roolissa.
Elokuva oli BAFTA-ehdokkaana ja sai National Board of Review -palkinnon.
Tervapata
Tervapata on leikki, jossa maahan piirretään suuri ympyrä ja sen ulkoreunoille pieniä puoliympyröitä. Leikkijät tarvitsevat kepin tai muun pienen esineen mukaan leikkiin. Joukosta valitaan yksi henkilö kiertämään maahan piirrettyä "tervapataa" muiden selkien takana. Muut asettuvat puoliympyröiden sisälle ja katsovat ringin keskustaan päin. Kiertävä henkilö pudottaa kepin jonkun taakse, jolloin kyseinen henkilö joutuu lähtemään juoksuun päinvastaiseen suuntaan kuin kepin pudottaja. Se joka ehtii ensin takaisin kepin luokse, saa jäädä paikalle. Jos kepinkantaja voittaa, hän saa määrätä uuden kepinkantajan. Häviäjä putoaa leikistä. Leikki jatkuu, kunnes toinen kahdesta viimeisestä voittaa.